የኤርትራ ፐብሊክ ዲፕሎማሲ ልዑክ አዲስ አበባ ገባ
የኤርትራ ፐብሊክ ዲፕሎማሲ ልዑክ አባላት አዲስ አበባ ገቡ።የኤርትራ ፐብሊክ ዲፕሎማሲ ልዑክ በኢትዮጵያ የሚያደርገውን ጉብኝት ለመጀመር በዛሬው ዕለት አዲስ አበባ መግባታቸውን የውጭ ጉዳይ ሚኒስቴር አስታውቋል።ቡድኑ ቦሌ ዓለም አቀፍ አውሮፕላን ማሪፊያ ሲደርስም ከኢ.ፌ.ዲ.ሪ የውጭ ጉዳይ ሚኒስቴር፣ ከባህልና ቱሪዝም ሚኒስቴር እና ከአዲስ አበባ ባህልና ቱሪዝም ቢሮ በተወከሉ ከፍተኛ የመንግስት ኃላፊዎች አቀባበል ተደርጎለታል።የፐብሊክ ዲፕሎማሲና የባህል ቡድን ልዑኩ 55 አባላትን ያካተተ ሲሆን እውቁ አርቲስት በረከት መንግስትአብ እንደሚገኝበትም ነው የተገለጸው፡፡ይህ ልዑክ ከኢትዮጵያ የባህል ቡድን ጋር አዲስ አበባን ጨምሮ በክልል ከተሞች የሁለቱ ሀገራትን የደም ትስስርና የማያቋርጥ ግንኙነት የሚያንፀባርቁ የባህል ሙዚቃዎችና ልዩልዩ ዝግጅቶችን ያቀርባል ተብሎ ይጠበቃል፡፡የጉብኝቱ አላማ የሀገራቱን ታሪካዊ ግንኙነትና የህዝብ ለህዝብ ግንኙነቱን ለማጠናከር ያለመ ነው ተብሏል።የፐብሊክ ዲፕሎማሲ ልዑኩ በኢትዮጵያ በሚኖረው ቆያታ በተለያዩ ዝግጅቶች ተሳታፊ ይሆናል ተብሎ ይጠበቃል።በዚህም ልዑኩ የፊታችን የካቲት 9 ቀን በባህርዳር፣ የካቲት 10 በአዳማ፣ የካቲት 12 በሀዋሳ ዝግጅቱን እንደሚያቀርብ ነው የተገለጸው፡፡በመጨረሻም የማጠቃለያ ዝግጅቱን የካቲት 14 ቀን 2011 ዓ.ም 25 ሺህ የመዲናዋ ነዋሪዎችና የተለያዩ የህብረተሰብ ክፍሎች በተገኙበት በአዲስ አበባ ሚሊኒየም አዳራሽ ያቀርባል ነው የተባለው፡፡የኤርትራ ፐብሊክ ዲፕሎማሲ ልዑክ የካቲት 17 ቀን 2011 ዓ.ም ወደ ኤርትራ የሚመለስ ሲሆን÷ የኢትዮጵያ ፐብሊክ ዲፕሎማሲና የባህል ቡድንም ለተመሳሳይ ዓላማና ዝግጅት ከአንድ ወር በኋላ ወደ ኤትርራ አስመራ እንደሚጓዝ የውጭ ጉዳይ ሚኒስቴር ጽህፈት ቤት ቃል አቀባይ አቶ ነቢያት ጌታቸው ተናግረዋል፡፡በባህላዊ የሙዚቃ ኮንሰርቱም ላይ ሁሉም ኢትዮጵያውያንና ኤርትራውያን ተሳታፊ እንዲሆኑም ጥሪ አቅርበዋል፡፡(ኤፍቢሲ)